ΠΡΩΤΟΚΟΛΛΟ 15 σχετικά με μεταβατικές περιόδους για την ελεύθερη κυκλοφορία των προσώπων (Ελβετία και Λιχτενστάιν)

Άρθρο 1

Οι διατάξεις της συμφωνίας και τα παραρτήματά της σχετικά με την ελεύθερη κυκλοφορία των προσώπων μεταξύ των κρατών μελών της ΕΚ και των κρατών της ΕΖΕΣ εφαρμόζονται υπό την επιφύλαξη των μεταβατικών διατάξεων που καθορίζονται στο παρόν πρωτόκολλο.

Άρθρο 2

1. Παρά τις διατάξεις του άρθρου 4, η Ελβετία, αφενός, και τα κράτη μέλη της ΕΚ και άλλων κρατών της ΕΖΕΣ, αφετέρου, δύνανται να διατηρήσουν σε ισχύ, μέχρι την 1η Ιανουαρίου 1998, όσον αφορά τους υπηκόους των κρατών μελών της ΕΚ και άλλων κρατών της ΕΖΕΣ και τους υπηκόους της Ελβετίας, αντίστοιχα, εθνικές διατάξεις δυνάμει των οποίων η είσοδος, διαμονή και απασχόληση εξαρτάται από προηγούμενη έγκριση.

2. Η Ελβετία δύναται να διατηρήσει σε ισχύ, μέχρι την 1η Ιανουαρίου 1998, όσον αφορά τους υπηκόους των κρατών μελών της ΕΚ και άλλων κρατών της ΕΖΕΣ, ποσοτικούς περιορισμούς για νέους κατοίκους και εποχιακούς εργαζομένους. Αυτοί οι ποσοτικοί περιορισμοί μειώνονται σταδιακά μέχρι το τέλος της μεταβατικής περιόδου.

Άρθρο 3

1. Παρά τις διατάξεις της παραγράφου 3, η Ελβετία μπορεί να διατηρήσει σε ισχύ μέχρι την 1η Ιανουαρίου 1998 εθνικές διατάξεις που περιορίζουν την επαγγελματική και γεωγραφική κινητικότητα των εποχιακών εργαζομένων, συμπεριλαμβανομένης της υποχρέωσης αυτών των εργαζομένων να εγκαταλείπουν το ελβετικό έδαφος με τη λήξη της εποχιακής άδειάς τους, για τρεις τουλάχιστον μήνες. Από την 1η Ιανουαρίου 1993, οι εποχιακές άδειες ανανεώνονται αυτόματα για εποχιακούς εργαζομένους που έχουν σύμβαση για εποχιακή εργασία με την επιστροφή τους στο έδαφος της Ελβετίας.

2. Τα άρθρα 10, 11 και 12 του κανονισμού (ΕΟΚ) αριθ. 1612/68, όπως απαριθμούνται στο σημείο 2, του παραρτήματος V, της συμφωνίας, εφαρμόζονται στην Ελβετία σχετικά με τους εποχιακούς εργαζομένους από την 1η Ιανουαρίου 1997.

3. Από την 1η Ιανουαρίου 1993 και παρά τις διατάξεις του άρθρου 2 του παρόντος πρωτοκόλλου, οι διατάξεις του άρθρου 28 της συμφωνίας και του παραρτήματος V της συμφωνίας, εφαρμόζονται στους εποχιακούς εργαζομένους στην Ελβετία, υπό τον όρο ότι αυτοί οι εργαζόμενοι έχουν συμπληρώσει 30 μήνες εποχιακής απασχόλησης στο έδαφος της Ελβετίας εντός προηγούμενης περιόδου αναφοράς τεσσάρων συνεχών ετών.

Άρθρο 4

Η Ελβετία μπορεί να διατηρήσει σε ισχύ μέχρι:

-την 1η Ιανουαρίου 1996, εθνικές διατάξεις που απαιτούν ένας εργαζόμενος, ο οποίος, ενώ κατοικεί σε έδαφος εκτός του ελβετικού, εργάζεται στο ελβετικό έδαφος (μεθοριακός εργαζόμενος), να επιστρέφει κάθε μέρα στο έδαφος της κατοικίας του 7

-την 1η Ιανουαρίου 1998, εθνικές διατάξεις που απαιτούν ένας εργαζόμενος, ο οποίος, ενώ κατοικεί σε έδαφος εκτός του ελβετικού εργάζεται στο ελβετικό έδαφος (μεθοριακός εργαζόμενος), να επιστρέφει κάθε εβδομάδα στο έδαφος της κατοικίας του 7

-την 1η Ιανουαρίου 1997, εθνικές διατάξεις που αφορούν τον περιορισμό της απασχόλησης των μεθοριακών εργαζομένων μέσα σε καθορισμένες μεθοριακές ζώνες 7

-την 1η Ιανουαρίου 1995, εθνικές διατάξεις δυνάμει των οποίων η απασχόληση μεθοριακών εργαζομένων στην Ελβετία εξαρτάται από προηγούμενη έγκριση.

Άρθρο 5

1. Το Λιχτενστάιν, αφενός, και τα κράτη μέλη της ΕΚ και άλλα κράτη της ΕΖΕΣ, αφετέρου, δύνανται να διατηρήσουν σε ισχύ, μέχρι την 1η Ιανουαρίου 1998, σχετικά με τους υπηκόους των κρατών μελών της ΕΚ και άλλων κρατών της ΕΖΕΣ και τους υπηκόους του Λιχτενστάιν, αντίστοιχα, εθνικές διατάξεις δυνάμει των οποίων η είσοδος, διαμονή και απασχόληση εξαρτάται από προηγούμενη έγκριση.

2. Το Λιχτενστάιν δύναται να διατηρήσει σε ισχύ, μέχρι την 1η Ιανουαρίου 1998, σχετικά με τους υπηκόους των κρατών μελών της ΕΚ και άλλων κρατών της ΕΖΕΣ, ποσοτικούς περιορισμούς για νέους κατοίκους, εποχιακούς εργαζομένους και μεθοριακούς εργαζομένους. Αυτοί οι ποσοτικοί περιορισμοί μειώνονται σταδιακά.

Άρθρο 6

1. Το Λιχτενστάιν δύναται να διατηρήσει σε ισχύ, μέχρι την 1η Ιανουαρίου 1998, εθνικές διατάξεις που περιορίζουν την επαγγελματική κινητικότητα των εποχιακών εργαζομένων, συμπεριλαμβανομένης της υποχρέωσης αυτών των εργαζομένων να εγκαταλείπουν το έδαφος του Λιχτενστάιν με τη λήξη της εποχιακής άδειάς τους, για τρεις τουλάχιστον μήνες. Από την 1η Ιανουαρίου 1993, οι εποχιακές άδειες ανανεώνονται αυτόματα για εποχιακούς εργαζομένους που έχουν σύμβαση για εποχιακή εργασία με την επιστροφή τους στο έδαφος του Λιχτενστάιν.

2. Τα άρθρα 10, 11 και 12 του κανονισμού (ΕΟΚ) αριθ. 1612/68, όπως απαριθμούνται στο σημείο 2 του παραρτήματος V της συμφωνίας, εφαρμόζονται στο Λιχτενστάιν σχετικά με κατοίκους από την 1η Ιανουαρίου 1995 και σχετικά με εποχιακούς εργαζομένους από την 1η Ιανουαρίου 1997.

3. Οι ρυθμίσεις που προβλέπονται στην παράγραφο 2, εφαρμόζονται επίσης σε μέλη της οικογενείας μη μισθωτού στο έδαφος του Λιχτενστάιν.

Άρθρο 7

Το Λιχτενστάιν δύναται να διατηρήσει σε ισχύ μέχρι:

-την 1η Ιανουαρίου 1998, εθνικές διατάξεις που απαιτούν ένας εργαζόμενος, ο οποίος, ενώ κατοικεί σε έδαφος εκτός του Λιχτενστάιν, εργάζεται στο έδαφός του (μεθοριακός εργαζόμενος), να επιστρέφει κάθε μέρα στο έδαφος της κατοικίας του 7

-την 1η Ιανουαρίου 1998, εθνικές διατάξεις σχετικά με περιορισμούς στην επαγγελματική κινητικότητα και πρόσβαση σε επαγγέλματα για όλες τις κατηγορίες εργαζομένων 7

-την 1η Ιανουαρίου 1995, εθνικές διατάξεις σχετικά με περιορισμούς στην πρόσβαση σε επαγγελματικές δραστηριότητες για μη μισθωτούς που κατοικούν στο έδαφος του Λιχτενστάιν. Τέτοιοι περιορισμοί δύνανται να διατηρηθούν μέχρι την 1η Ιανουαρίου 1997 σχετικά με μη μισθωτούς που έχουν την κατοικία τους σε έδαφος εκτός του Λιχτενστάιν.

Άρθρο 8

1. Εκτός από τους περιορισμούς που καθορίζονται στα άρθρα 2, 3, 4, 5, 6 και 7, η Ελβετία και το Λιχτενστάιν δεν καθιερώνουν κανένα νέο περιοριστικό μέτρο σχετικά με την είσοδο, απασχόληση και διαμονή εργαζομένων και μη μισθωτών προσώπων από την ημερομηνία υπογραφής της συμφωνίας.

2. Η Ελβετία και το Λιχτενστάιν λαμβάνουν όλα τα απαραίτητα μέτρα ώστε, κατά τη διάρκεια των μεταβατικών περιόδων, υπήκοοι από τα κράτη μέλη της ΕΚ και από άλλα κράτη της ΕΖΕΣ να μπορούν να αναλαμβάνουν προσφερόμενη εργασία στο έδαφος της Ελβετίας και του Λιχτενστάιν με την ίδια προτεραιότητα όπως οι υπήκοοι της Ελβετίας και του Λιχτενστάιν, αντίστοιχα.

Άρθρο 9

1. Από την 1η Ιανουαρίου 1996, τα συμβαλλόμενα μέρη εξετάζουν τα αποτελέσματα της εφαρμογής των μεταβατικών περιόδων όπως καθορίζονται στα άρθρα 2, 3 και 4. Μετά την ολοκλήρωση της εξέτασης αυτής, τα συμβαλλόμενα μέρη δύνανται, βάσει νέων δεδομένων, και με το σκοπό μιας πιθανής περικοπής των μεταβατικών περιόδων, να προτείνουν διατάξεις για την προσαρμογή των μεταβατικών περιόδων.

2. Στο τέλος της μεταβατικής περιόδου για το Λιχτενστάιν, τα μεταβατικά μέτρα αναθεωρούνται από κοινού με τα συμβαλλόμενα μέρη, λαμβάνοντας δεόντως υπόψη την ειδική γεωγραφική θέση του Λιχτενστάιν.

Άρθρο 10

Κατά τη διάρκεια των μεταβατικών περιόδων, συνεχίζουν να εφαρμόζονται οι υφιστάμενες διμερείς ρυθμίσεις, εκτός εάν προκύπτουν ευνοϊκότερες διατάξεις για τους πολίτες των κρατών μελών της ΕΚ και των κρατών της ΕΖΕΣ από τη συμφωνία.

Άρθρο 11

Για τους σκοπούς του παρόντος πρωτοκόλλου, οι όροι «εποχιακός εργαζόμενος» και «μεθοριακός εργαζόμενος» που περιλαμβάνονται σε αυτό, έχουν τη σημασία που καθορίζεται από την εθνική νομοθεσία της Ελβετίας και του Λιχτενστάιν, αντίστοιχα, κατά την υπογραφή της συμφωνίας.